b'\n_START_ARTICLE_\nSeleukos II Kallinikos\n_START_PARAGRAPH_\nSeleukos II Kallinikos tai Pogon oli Seleukidien valtakunnan kuningas vuosina 246\xe2\x80\x93225 eaa. H\xc3\xa4n seurasi Antiokhos II Theosta. H\xc3\xa4nen nimens\xc3\xa4 epiteetit tarkoittavat \xe2\x80\x9dkaunista voittajaa\xe2\x80\x9d ja \xe2\x80\x9dparrakasta\xe2\x80\x9d._NEWLINE_Seleukoksen \xc3\xa4iti, entinen kuningatar Laodike julisti poikansa kuninkaaksi, kun h\xc3\xa4nen tukijansa Antiokiassa murhasivat uuden kuningattaren Bereniken ja t\xc3\xa4m\xc3\xa4n pojan. Antiokhos oli mennyt naimisiin Bereniken kanssa vahvistaakseen rauhan Egyptin Ptolemaios II:n kanssa, jonka tyt\xc3\xa4r Berenike oli. T\xc3\xa4m\xc3\xa4n selkkauksen tuloksena Ptolemaios III, Bereniken veli, julisti uudelleen sodan. Egyptil\xc3\xa4isjoukot marssivat voitokkaasti aina Tigrikselle asti ja pidemm\xc3\xa4llekin. Seleukidivaltakunnan it\xc3\xa4iset provinssit antautuivat egyptil\xc3\xa4isille ja Egyptin laivasto ahdisteli Anatolian rannikoita. Anatolian sis\xc3\xa4osat s\xc3\xa4ilyiv\xc3\xa4t Seleukoksen joukkojen hallinnassa. Kun Ptolemaios palasi Egyptiin, Seleukos palautti hallintaansa my\xc3\xb6s Syyrian pohjoisosat ja l\xc3\xa4hinn\xc3\xa4 olleet Iranin osat. Kuitenkin Laodiken kannattajat nostivat Seleukoksen nuoremman veljen Antiokhos Hieraksin Seleukoksen kilpailijaksi Anatoliassa._NEWLINE_Seleukos k\xc3\xa4rsi murskaavan tappion Ankarassa vuoden 235 eaa. tienoilla. T\xc3\xa4m\xc3\xa4n seurauksena h\xc3\xa4n j\xc3\xa4tti maat Taurusvuorista it\xc3\xa4\xc3\xa4n veljelleen ja niemimaan muille valloille. T\xc3\xa4m\xc3\xa4n j\xc3\xa4lkeen Seleukos pyrki saamaan separationistisen Parthian takaisin seleukidien valvontaan t\xc3\xa4ss\xc3\xa4 onnistumatta. Joidenkin l\xc3\xa4hteiden mukaan Parthian kuningas jopa vangitsi h\xc3\xa4net useiksi vuosiksi t\xc3\xa4ll\xc3\xa4 retkell\xc3\xa4. Toisten l\xc3\xa4hteiden mukaan h\xc3\xa4n teki rauhan Arsakes II:n kanssa._NEWLINE_V\xc3\xa4h\xc3\xa4ss\xc3\xa4-Aasiassa Pergamonin asema vahvistui Attalos I:n alaisuudessa. Antiokhos Hieraksin omat alueet pieneniv\xc3\xa4t ja h\xc3\xa4n teki ep\xc3\xa4onnistuneen yrityksen kaapata veljens\xc3\xa4 alueet. Antiokhos Hieraksi menehtyi pakolaisena Traakiassa vuonna 228 eaa. tai seuraavana vuonna._NEWLINE_Noin vuotta my\xc3\xb6hemmin Seleukos kuoli pudottuaan hevosen sel\xc3\xa4st\xc3\xa4. H\xc3\xa4nen vanhin poikansa Seleukos III Keraunos nousi valtaan.'